Veiði hófst í fjölmörgum vötnum í byrjun mánaðarins og næstu daga opnar hvert vatnið á fætur öðru . Veiði í Kleifarvatni hófst í vikunni og veiði í Þingvallavatni og Elliðavatni er um það bil að hefjast . Ingimundur Bergsson , framkvæmdastjóri Veiðikortsins , segir að vatnaveiðin hafi farið frekar rólega af stað að þessu sinni enda hafi verið frekar kalt í veðri . Hann segist aftur á móti nokkuð bjartsýnn á góða veiði í sumar . Ingimundur stofnaði Veiðikortið árið 2005 en frá þeim tíma hefur kortinu vaxið fiskur um hrygg og í dag veitir það aðgang að 38 veiðivötnum víðs vegar um landið . Ingimundur á helmingshlut í Veiðikortinu á móti Stangaveiðifélagi Reykjavíkur . „ Meðalfellsvatn , sem yfirleitt er frekar gott þegar það er opnað 1. apríl , var meira og minna ísilagt og þar var aðeins hægt að veiða á smá frímerki við Sandárósinn , " segir Ingimundur . „ Aðstæður við vatnið hafa hins vegar batnað töluvert undanfarna daga og bara tímaspursmál hvenær veiðin dettur í gang . Byrjunin var líka róleg fyrsta daginn í Vífilsstaðavatni en síðan kom hvellur í kringum 4. apríl og brjáluð veiði . Bleikjan var í miklu tökustuði og menn fengu ansi væna og vel haldna fiska . " Á morgun hefst veiði í einu magnaðasta veiðivatni veraldar , Þingvallavatni . Þar eru fjórar tegundir af bleikju og einn stærsti urriðastofn í heimi , stærsti í þeirri merkingu að meðalþyngd urriðanna er mjög mikil . Á hverju ári veiðast urriðar sem eru 20 pund eða þyngri . „ Þetta er annað árið sem Þingvallavatn er opnað 20. apríl . Áður var það alltaf opnað 1. maí . Fram til 1. júní er aðeins heimilt að veiða á flugu og veiðimönnum ber að sleppa öllum urriða . Ef menn gera það ekki geta þeir átt á hættu að verða einfaldlega kærðir til lögreglu . Í fyrra var algjör veisla í Þingvallavatni . Veiðimenn voru að fá alveg svakalega urriða strax í byrjun og út allan maí . Ég myndi óhikað segja að Þingvallavatn væri besta náttúrulega veiðivatnið okkar . Jafnvel þó við værum bara með bleikjuna þá væri vatnið geggjað en við erum líka með boltaurriða og það gerir þetta að alveg rosalegu veiðivatni — í heimsklassa . " Á fimmtudaginn , sumardaginn fyrsta , hefst veiði í Elliðavatni . Nánar er fjallað um málið í Viðskiptablaðinu . Áskrifendur geta nálgast pdf-útgáfu af blaðinu með því að smella á hlekkinn Tölublöð .